Ljudsko šolo je obiskoval v rojstnem kraju, srednjo pa v Rimu. Ob vstopu Italije v 1. svetovno vojno je bil mobiliziran, delal je pri gradnji vojaških utrdb na Soški fronti. Nato je bil vojak v strelskih jarkih v Oslavju in pri reki Piavi, kjer je zbolel za malarijo, se po končanem zdravljenju s ponarejenimi dokumenti izognil povratku na fronto, ter se kasneje pridružil avstrijskemu 97. pehotnemu polku pri Blatnem jezeru. Kapitulacijo Avstro-Ogrske je dočakal v kraju Bruck an der Mur, se tu pridružil češkim prostovoljcem za osvoboditev Češkoslovaške, kasneje pa v Ljubljani in Pivki Narodni straži, ki je razoroževala umikajoče se avstrijske vojake iz Italije. Ko je Italija zasedla del Notranjske se je zaposlil v Pivki ter istočasno v treh letih končal srednjo dopisno trgovsko šolo v Rimu. Kasneje se je zaposlil na žagi Alojza Urbančiča na Baču pri Knežaku in tu ostal do aprila 1930, ko je pred fašisti pobegnil v Jugoslavijo.